گالاپیگوس جزیرے

جزائر پالاگوس ایکواڈور توں 972 کلومیٹر لہندے چ بحر الکاہل چ آتش فشانی جزیرےآں دا مجموعہ اے ۔ ایہہ یونیسکو دی عالمی ورثہ سائیٹ اے ، جس دی خاص گل اس دی جنگلی حیات اے ۔ گالاپاگوس جزیرے تے اسدے آلے دوالے دے پانی اک صوبے ، قومی پارک تے بائیولوجیکل میرین ریزرو دا حصہ نیں ۔ جزیرے دی مکھ بولی سپینی بولی اے ۔ اینہاں جزیرےآں دی آبادی 23 ہزار دے نیڑے اے ۔ ایہہ جزيرے جغرافیائی طور تے گھٹ عمر دے نیں تے اپنیاں وکھریاں قسم دیاں "سپیسیز" (حیاتیاتی اصناف) پاروں مشہور نیں ، جنہاں دا مطالعہ چارلس ڈارون نے کیتا ۔ اینہاں جزیرےآں ول پہلا بحری سفر بحری قزاق ایمبروز کوولے نے 1684ء چ کیتا ، اس نے اینہاں جزيرےآں دے ناں رکھے ۔ کجھ چر پہلے ایکواڈر دی حکومت نے جزیرےآں دی سپینی ناں رکھے ۔ اگرچہ نویں سپینی ناں سرکاری نیں پر حالے وی کئی ورتن آلے پرانے انگریزی ناں ای ورتدے نیں ۔ جغرافیہ ایہہ جزیرے چڑھدے بحر الکاہل چ دکھنی امریکہ دے ساحل توں 972ء کلومیٹر لہندے چ واقع نیں ۔ اینہاں جزيرے دے چڑھدے چ ایکواڈور اے ، اتلے چ 720 کلومیٹر تے جزیرہ کوکوس اے تے دکھن چ 3،200 کلومیٹر تے جزیرہ ایسٹر تے جزیرہ فیلکس نیں ۔ خط استوا دے آلے دوالے پھیلے ایہہ جزيرے اتلا مخروط تے دکھنی مخروط دونہاں چ واقع نیں تے جزیرہ ازابیلا سدھا خط استوا دے اتے اے ۔ سبتوں دکھنی جزیرہ اسپانولا تے سبتوں اتلے جزیرہ ڈارون چ 220 کلومیٹر دا فاصلہ اے ۔ مجمع الجزائر گالاپاگوس دا کل رقبہ 7،880 مربع کلومیٹر اے جہڑا 45،000 مربع کلومیٹر سمندری علاقے تے پھیلیا ہویا اے ۔ سبتوں وڈے جزیرے ازابیلا دا رقبہ 4،640 مربع کلومیٹر اے تے اوہ جزائر گالاپاگوس دے کل رقبے دا ادھ توں ودھ اے ۔ جزیرہ ازابیلا تے آتش فشان وولف سبتوں اچی تھاں اے جہڑی سمندر دی پدھر توں 1،707 میٹر اچی اے ۔ اس جزیرے دے گروہ چ 15 وڈے جزيرے ، 3 نکے جزیرے تے 107 سمندری چٹانان تے ٹاپو شامل نیں ۔ وڈے جزیرے 15 وڈے جزیرےآں (جنہاں دا رقبہ 1 مربع کلومیٹر تں ودھ اے) دے ناں ایداں نیں :- جزیرہ بلٹرا جزیرہ بارٹولوم جزیرہ ڈارون جزیرہ اسپانولا جزیرہ فرنینڈینا جزیرہ فلوریانا جزیرہ جینوویزا جزیرہ ازابیلا جزیرا مارخینا جزیرہ اتلا سیمور جزیرہ پینزون جزیرہ پینٹا جزیرہ رابیڈا جزیرہ سان کریسٹوبال جزیرہ سانٹا کروز جزیرہ سانٹا فے جزیرہ سان ٹیاگو جزیرہ وولف